S p r á v a
z plánovanej zahraničnej pracovnej cesty

1. Účastník ZPC:
		
Titul, meno a priezvisko:	PaedDr. Eva Obžerová	
Pracovisko:	Sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
		
2. Zahraničná pracovná cesta:
Štát:	Rakúsko	
Mesto:	Graz	
Vykonaná v doch:	25. 04. – 28. 04. 2012	
Prijímajúca organizácia:	Európske centrum pre moderné jazyky, Nikolaiplatz 4, 
8020 Graz 	
Účel cesty:	Účasť na 21. zasadnutí Správnej rady ECML. 	
Spôsob financovania:	Náklady hradí MŠVVaŠ SR.	
3. Rámcový program pobytu: 
25. 04. 2012      -  prílet do Grazu,   ubytovanie, štúdium materiálov na schválenie
26. 04. 2012      -  účasť na zasadnutí (9:00–17:45); návšteva mestského múzea
                          -  prehliadka oddelenia moderného umenia (18:00-19:00)
27. 04. 2012      -  účasť na zasadnutí (9:00–17:00);
28. 04. 2012      -  odlet z Grazu    
4. Stručný priebeh rokovaní:
V dňoch 26.-27. apríla 2012 sa v Európskom centre pre moderné jazyky v Grazi konala 
21. schôdza Správnej rady ECML, na ktorej sa hodnotila práca Centra, spolupráca Centra s inými európskymi a mimoeurópskymi inštitúciami  a tiež spôsoby implementácia jazykovej politiky Rady Európy v edukačných systémoch členských krajín EÚ. Program bol tematicky rozdelený do dvoch častí. Prvá časť bola zameraná na vlastnú prácu a aktivity Centra, na projekty, ktoré Centrum zabezpečuje v rámci projektového obdobia 2012 – 2015 pod názvom „Learning Through Languages“ („Učenie sa prostredníctvom cudzích jazykov“), 
na rozhodnutia, ktoré uskutočnila a schválila Správna rada v oblasti tzv. „cielenej podpory“ a na dohody o spolupráci s inými európskymi a mimoeurópskymi inštitúciami. Druhá časť programu bola venovaná otázkam a riadenej diskusii o ďalších stratégiách a budúcej orientácii Centra v zmenených finančných podmienkach, ktorá vyústila do niekoľkých odporučení v oblasti práce a udržateľnosti Centra, ktoré by mali napomôcť posilneniu partnerstva medzi ECML členskými štátmi.
Schôdzu otvorila zastupujúca predsedníčka SR p. Jorunn Berntzen, po schválení programu schôdze výkonný riaditeľ Centra p. Waldemar Martyniuk oboznámil členov SR s vývojom udalostí od poslednej schôdze: cení si pracovné zanietenie členov, uvedomuje si turbulencie v krajinách v súvislosti s finančnou krízou (Centrum musí zabezpečovať rovnakú prácu ako minulý rok s redukovaným rozpočtom z 1,7 na 1,4 milióna Eur), Centrum sa teší veľkej podpore rakúskych veľvyslanectiev v rôznych členských štátoch a z podpory Európskou komisiou. Centrum tiež komunikuje s rôznymi ministerstvami členských štátov, má signály o záujme o členstvo z rôznych štátov, napr. Dánsko, Srbsko, Ukrajina, Kazachstan, Tunisko, Maroko... V štádiu rozpracovania je dohoda o spolupráci s Britskou radou, treba definovať a schváliť kritériá tejto spolupráce. Prebiehajú tiež rokovania s Európskou komisiou, aktuálne sa obe strany zaoberajú tzv. stratégiou „Európa 2020“, o spoluprácu s Centrom prejavil záujem i Goetheho inštitút. Centrum pripravuje ďalšie konferencie a semináre pre učiteľov a metodikov cudzích jazykov a pripravuje sa vydanie dvoch encyklopédií.
S prejavom vystúpila riaditeľka sekcie pre demokratické občianstvo a účasť v občianskom živote Rady Európy p. Ólöf Ólafsdóttir, ktorá nás oboznámila s aktuálnou situáciou v oblasti multilingvizmu v Európe. Rozpočtové obmedzenia sa dotkli aj Rady Európy (RE), prebiehajú štrukturálne zmeny, rozpočtové obdobia sú od r. 2010 iba dvojročné, prišlo k zlúčeniu dvoch komisií (jedna pre primárne a sekundárne vzdelávanie, druhá pre vyššie vzdelávanie) do jednej. Tlmočila záujem novej riaditeľky sekcie vzdelávania a učenia sa RE p. Snežany Markovič (ministerka školstva, mládeže a športu, Srbsko) o prácu Centra. Predstaviteľ Európskej komisie (sekcia multilingválnej politiky) p. Luca Tomasi nás podrobne oboznámil so strategickým programom v oblasti multilingvizmu „Európa 2020“. Hlavnými prioritami sú: poradenstvo členským štátom v oblasti jazykovej politiky a pri uskutočňovaní reforiem v školských systémoch, monitorovanie a skvalitňovanie mobility študentov a pracujúcich, zamestnateľnosť absolventov škôl, nové a inovatívne prístupy k vzdelávaniu, aktualizovanie a definovanie zručností absolventov škôl a dospelých, potrebných na flexibilné uplatnenie sa na európskom trhu práce. OECD sa bude zručnosťami zaoberať, v rade Európy sa pripravuje Spoločný európsky referenčný rámec pre základné zručnosti, ktorý bude publikovaný v septembri 2013. ECML bude spolupracovať pri jeho spracovávaní. Európa potrebuje na pracovnom trhu flexibilných ľudí s viacerými zručnosťami a schopnosťami na adekvátnej kvalitatívnej úrovni.
V oblasti administratívy a rozpočtu Centra nás p. Michael Armstrong (vedúci oddelenia administratívy) a p. Martyniuk (výkonný riaditeľ Centra) oboznámili s personálnymi zmenami (redukcia postov a pozícií) a s finančnou situáciou v rámci 4. strednodobého programu „Learning Through Languages“ – je to v doterajšej histórii najmenej financovaný program, na prácu tímov pre 15 aktívnych projektov je vyčlenené pol milióna Eur ročne (2 mil. Eur na 4 roky), využije sa i doplnok k rozpočtu poskytnutý hosťujúcou krajinou (Rakúsko). Rozhodnutím riaditeľstva ECML sa budú projekty úzko špecializovať na reálne potreby jazykových politík členských štátov a zvýši sa priama spolupráca s kontaktnými osobami.
V rámci procedurálnych rozhodnutí sme uskutočnili voľbu predsedu, podpredsedu a jedného člena byra ECML. Predsedníčkou Centra pre moderné jazyky sa stala p. Irena Mašková, štátny radca, sekcia medzinárodných vzťahov, Ministerstvo školstva, mládeže a športu v Českej republike, podpredsedníčkou p. Jorunn Berntzen, hlavný radca, Ministerstvo školstva a výskumu, Nórsko a členkou byra p. Ursula Newby, bývalá generálna manažérka Rakúskej asociácie ECML, súčasná hovorkyňa Jazykovej siete v Grazi.
Zástupkyňa riaditeľa ECML v Grazi p. Susanna Slivensky, ktorá zodpovedá za programovú časť práce Centra,  nás podrobne oboznámila so všetkými projektami z 3. strednodobého projektového obdobia 2008-2011, ktoré boli ukončené a publikované a informovala nás o zdrojoch informácií z týchto projektov na internete. Mnohé projekty a materiály boli vystavené v priestore pred seminárnou miestnosťou a účastníci si mohli vytlačené brožúry zobrať. ECML tiež zaslalo všetkým členom správnej rady balíky so všetkými publikáciami v troch jazykoch: anglickom, nemeckom a francúzskom. P. Slivensky ponúkla možnosť poskytnúť krajinám spätnú väzbu, aký dopad na jazykovú politiku malo pre nich pôsobenie Centra za posledné 4 roky. O poskytnutie takejto informácie, ktorá si vyžaduje dodatočný prieskum, môžu z dôvodov časových a finančných požiadať iba 2-3 krajiny.
Všetci členovia správnej rady dostali k dispozícii tlačenú verziu Výročnej správy Centra za rok 2011. P. Slivensky tiež informovala o pripravovaných projektoch na ďalšie 4-ročné obdobie. Jedným z nich je aj „Plurilingválne a interkultúrne kompetencie: deskriptory a materiály pre učiteľa“, pre prácu na ktorom sme odporučili doc. PhDr. Janu Bérešovú, PhD. Z Trnavskej univerzity v Trnave. Docentka Bérešová mi ako národnej kontaktnej osobe bude poskytovať spätnú väzbu zo stretnutí tímu a z priebehu prác na projekte ako i výsledky práce tímu (pozn.: tento projekt bol určený pre národné kontaktné osoby, avšak niekoľkých stretnutí by som sa nemohla zúčastniť z dôvodu iných pracovných povinností, a nemohla by som plnohodnotne participovať na projekte). Ďalšími témami projektov, na ktorých začali pracovať tímy, sú: jazykové deskriptory pre učiacich sa z oblastí jazykových menšín a migrantov, plurilingvizmus v učebných osnovách škôl, mobilitné programy, diverzita v jazykovom vzdelávaní a využitie pozitív tohto fenoménu, atď. V septembri 2011 bol uskutočnený výber 15 koordinátorov projektov. Všetky informácie sú dostupné na: www.ecml.at/learningthroughlanguages
Ďalšími dôležitými bodmi rokovania a širokých diskusií boli témy a materiály: opatrenia pre hodnotenie (hodnotiaca schéma) všetkých aktivít v rámci strednodobého programu, cielená podpora pre členské štáty, (boli sme vyzvaní, aby sme vyznačili z 8 možných 
3 hlavné priority našej jazykovej politiky v 5 oblastiach: on-line technológie pre celoživotné jazykové vzdelávanie, testovanie a hodnotenie v jazykovom vzdelávaní, regionálne a minoritné jazyky, mladí migranti a vyučovací jazyk a dospelí migranti), iniciatívy v oblasti spolupráce v rámci programu ECML, existujúce zmluvy a dohody, spolupráca s Britskou radou, úloha a pozícia ECML pri organizovaní obľúbeného Európskeho dňa jazykov v každej členskej krajine atď. Formou workshopu v troch skupinách (dve anglické, jedna s rokovacím jazykom francúzskym) sme bod po bode prehodnocovali, upravovali a následne schvaľovali časť „kritériá a postupy“ v rámci budúcich zmlúv a dohôd o spolupráci s rôznymi inštitúciami.
V druhej časti programu, ktorá bola venovaná otázkam a riadenej diskusii o ďalších stratégiách a budúcej orientácii Centra, sme sa zaoberali cieľmi a zámermi misie ECML, otázkami o adekvátnych a účinných spôsoboch komunikácie Centra s členskými krajinami a partnermi, hovorili sme o efektívnosti dopadov rozhodnutí Centra na jazykové politiky členských štátov a o výzvach pre ďalšie pôsobenie Centra v Európe. Diskusia  vyústila do niekoľkých odporučení v oblasti práce a udržateľnosti Centra, ktoré by mali napomôcť posilneniu partnerstva medzi ECML členskými štátmi.
Posledným bodom programu bolo schválenie harmonogramu budúcich schôdzí Správnej rady a Byra správnej rady. Termín ďalšej schôdze členov Správnej rady je 14.–15. marec 2013.

5. Odporúčané závery:
Je potrebné určiť 3 hlavné priority jazykovej politiky SR a zabezpečiť odbornú spoluprácu Centra pre moderné jazyky s inštitúciami v SR, ktoré zabezpečujú jazykové vzdelávanie. V rámci organizácie Európskeho dňa jazykov je potrebné prostredníctvom krajských školských úradov informovať školy a vzdelávacie inštitúcie o možnostiach spolupráce s Centrom, získavať informácie o uskutočnených podujatiach a aktivitách a prípadné príspevky medializovať na stránkach Centra, zabezpečiť preklad dôležitých informácií 
do slovenského jazyka. Naďalej treba zabezpečovať aktívnu a priamu účasť na seminároch a konferenciách zameraných na výsledky a výstupy projektových prác v rámci 
4. strednodobého projektového obdobia -  v súčasnosti zabezpečujeme účasť expertov 
na konferencii venovanej Európskemu portfóliu študentov učiteľstva cudzích jazykov (o odporučenie experta sme požiadali doc. PhDr. Lojovú, PhD., Pedagogická fakulta UK v Bratislave) a účasť experta v práci na projekte s témou „Pluriligválne a interkultúrne kompetencie: deskriptory a materiály pre učiteľov“ (doc. PhDr. Bérešová, PhD., Trnavská univerzita v Trnave). Rovnako je potrebné komunikovať a diseminovať výstupy a výsledky z predchádzajúceho projektového obdobia tak, aby sa dostali do rúk osôb, ktoré sú v priamom styku s učiteľmi cudzích jazykov (prezidenti jazykových asociácií v SR, MPC a ŠPÚ), aby sa zabezpečila implementácia európskej jazykovej politiky do edukačného systému SR.

6. Prehľad prinesenej dokumentácie a miesto jej uloženia:
Materiály zo zasadnutia Správnej rady ECML som osobne priniesla a sú v tlačenej podobe uložené na odbore stredných škôl a jazykových škôl, Ministerstvo školstva, vedy, výskumu a športu, Stromová 1, 813 30 Bratislava. Na odbore SŠJŠ sú tiež odborné publikácie – výstupy z projektov, ktoré postupne poskytujeme jazykovým expertom v SR.
7. Osobitne vyhodnotený očakávaný prínos ZPC:
Účasť na tejto pracovnej ceste bola pre mňa veľkým prínosom, pretože som získala informácie o najaktuálnejších materiáloch v oblasti jazykovej politiky Európskej komisie a Rady Európy. Vďaka tejto informovanosti môže OSŠJŠ i prostredníctvom ďalších odborov poskytovať relevantné informácie učiteľom základných, stredných i vysokých škôl, ako aj učiteľom pre kontinuálne vzdelávanie. Mediácia získaných poznatkov v pedagogickej verejnosti môže tiež skvalitniť implementáciu novej koncepcie výučby cudzích jazykov do škôl v SR. 
8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetovej stránke MŠVVaŠ SR.
Súhlasím so zverejnením správy na internete

Správu vypracovala:	PaedDr. Eva Obžerová	
Miesto a dátum:	Bratislava, 02. mája 2012	
Správu schválil:	Mgr. Zdenko Krajčír, generálny riaditeľ sekcie regionálneho školstva	
		
	RNDr. Igor Gallus, riaditeľ odboru stredných škôl a jazykových škôl